**NERINGOS SAVIVALDYBĖS ADMINISTRACIJOS**

**2020 M. IŠVADA DĖL KORUPCIJOS PASIREIŠKIMO TIKIMYBĖS**

 Vadovaujantis Lietuvos Respublikos korupcijos prevencijos įstatymo (toliau – KPĮ) 6 straipsniu, Lietuvos Respublikos Vyriausybės 2002 m. spalio 8 d. nutarimu Nr. 1601 patvirtinta Korupcijos rizikos analizės atlikimo tvarka, Lietuvos Respublikos specialiųjų tyrimų tarnybos direktoriaus 2011 m. gegužės 13 d. įsakymu Nr. 2-170 patvirtintomis Valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijomis, buvo atliktas korupcijos pasireiškimo tikimybės nustatymas Neringos savivaldybės administracijoje (toliau – Savivaldybės administracija).

 Savivaldybės administracijoje pasirinkta veiklos sritis – viešųjų ir privačių interesų deklaravimo organizavimas ir kontrolė, kuri atitinka KPĮ 6 straipsnio 4 dalyje nustatytus kriterijus.

**Analizuotas laikotarpis – 2020.01.01–2020.12-31.**

**Esamos situacijos vertinimo kriterijai:**

* Lietuvos Respublikos korupcijos prevencijos įstatymu;
* Lietuvos Respublikos Vyriausybės 2002-10-08 nutarimu Nr. 1601„Dėl korupcijos rizikos analizės atlikimo tvarkos patvirtinimo“;
* Lietuvos Respublikos specialiųjų tyrimų tarnybos direktoriaus 2011-05-13 įsakymu Nr. 2-170 „Dėl Valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė nustatymo“;
* Viešųjų ir privačių interesų derinimo įstatymu;
* Vyriausiosios tarnybinės etikos komisijos 2019–11–13 sprendimu Nr. KS–291,, Dėl rekomendacijos dėl Lietuvos Respublikos viešųjų ir privačių interesų derinimo įstatymo nuostatų laikymosi kontrolės vykdymo”.

**Atlikti veiksmai**

 Viešųjų ir privačių interesų derinimo įstatymas1 (toliau-Įstatymas) apibrėžia valstybinėje tarnyboje (ne valstybės tarnyboje) dirbančių asmenų statusą. Asmenys, dirbantys valstybinėje tarnyboje - valstybės politikai, valstybės pareigūnai, valstybės tarnautojai, teisėjai, profesinės karo tarnybos kariai, vykdantys operatyvinę veiklą, asmenys, dirbantys valstybės ir savivaldybių įmonėse, biudžetinėse įstaigose ir turintys viešojo administravimo įgaliojimus, asmenys, dirbantys viešosiose įstaigose ir asociacijose, kurios gauna lėšų iš Lietuvos valstybės ar savivaldybių biudžetų ir fondų, ir turintys administravimo įgaliojimus, akcinių bendrovių ir uždarųjų akcinių bendrovių, kurių akcijos, suteikiančios daugiau kaip ½ balsų visuotiniame akcininkų susirinkime, nuosavybės teise priklauso valstybei ar savivaldybei, vadovai ir vadovų pavaduotojai, taip pat kiti asmenys, turintys viešojo administravimo įgaliojimus.

 Atliekant KPT nustatymą buvo vadovautasi Įstatymo nuostatomis ir Vyriausiosios tarnybinės etikos komisijos rekomendacijomis2 [[1]](#footnote-1) (toliau– VTEK Rekomendacijos).

 Įstatymo nuostatos įpareigoja deklaruoti privačius interesus valstybės tarnyboje dirbančius asmenis, siekiant užtikrinti, kad priimant sprendimus pirmenybė būtų teikiama viešiesiems interesams ir užkirstų kelią kilti interesų konfliktams bei plisti korupcijai.

 Pagal Įstatymo 3 straipsnio 1 dalies nuostatas viešųjų interesų viršenybei užtikrinti, asmenys dirbantys valstybės tarnyboje, taip pat asmenims, kuriems taikomos Įstatymo 4 straipsnio 3 dalies nuostatos, privalo:

 1) nešališkai, sąžiningai ir tinkamai atlikti tarnybines pareigas;

 2) teisės aktų nustatyta tvarka ir priemonėmis vengti interesų konflikto ir elgtis taip, kad nekiltų abejonių, kad toks konfliktas yra;

 3) nesinaudoti tarnybinėmis pareigomis ar tarnybiniu statusu asmeninei naudai gauti;

 4) priimdami sprendimus, vadovautis įstatymais ir visų asmenų lygybės principu;

 5) nesinaudoti viešai neskelbiama tarnybine informacija ne tarnybinei veiklai;

 6) nesinaudoti ir neleisti kitiems naudotis valstybės ar savivaldybių valdomu turtu ne tarnybinei veiklai, išskyrus įstatymuose ar Lietuvos Respublikos Vyriausybės nutarimuose nustatytas išimtis.

 Įstatymo 22 straipsnio 1 dalies 2 punkte ir VTEK Rekomendacijos 1-ojo skyriaus 1 punkte pažymėta, kad valstybės tarnyboje dirbančių ir deklaruojančių asmenų privačių interesų deklaravimą kontroliuoja ir prižiūri VTEK ir savivaldybių institucijų ir įstaigų vadovai arba jų įgalioti atstovai.

 Įgyvendinant Įstatymo nuostatas, Savivaldybės administracijos Dokumentų valdymo ir ūkio skyriaus vyriausiojo specialisto pareigybės aprašymo 13 punkte3 numatyta funkcija, kad „atlieka viešųjų ir privačių interesų konfliktų derinimo valstybinėje tarnyboje įstatymo nuostatų vykdymo kontrolę, dirba su privačių interesų deklaracijų tvarkymo informacine sistema (PIDTIS)“.

 Atkreiptinas dėmesys į tai, kad VTEK Rekomendacijų 2-me skyriuje įgaliotiems kontrolės subjektams nustatytos funkcijos:

1) tvirtinti pareigybių, kurias einantys asmenys privalo deklaruoti privačius interesus, sąrašą;

2) teisę nustatyta tvarka reikalauti, kad valstybinėje tarnyboje pretenduojantys dirbti asmenys pateiktų deklaraciją būsimam darbdaviui;

3) prievolę informuoti į pareigas renkamus, priimamus ir skiriamus asmenis bei asmenis, kuriems privaloma deklaruoti privačius interesus kitais pagrindais (turinčius deklaruojančio asmens statusą), apie pareigą nustatyta tvarka ir terminais pateikti deklaraciją;

4) tikrinti deklaracijoje pateiktus duomenis ir deklaruojančio asmens privačius interesus;

5) neleisti naudotis tarnybinėmis pareigomis ar tarnybiniu statusu asmeninei naudai gauti;

6) neleisti naudotis valstybės ar savivaldybių valdomu turtu ne tarnybinei veiklai, išskyrus įstatymuose ar Lietuvos Respublikos Vyriausybės nutarimuose nustatytas išimtis;

7) priimti sprendimus dėl deklaruojančio asmens pareikšto nusišalinimo: jį patenkinti arba, vadovaujantis Vyriausiosios tarnybinės etikos komisijos nustatytais kriterijais, motyvuotu rašytiniu sprendimu pareikšto nusišalinimo nepriimti ir įpareigoti asmenį toliau atlikti tarnybines pareigas;

8) deklaruojantiems asmenims teikti rašytines išankstines rekomendacijas, nuo kokių tarnybinių pareigų atlikimo jie privalo nusišalinti;

9) savarankiškai priimti sprendimą nušalinti deklaruojantį asmenį nuo tarnybinių pareigų atlikimo, jeigu yra pakankamas pagrindas manyti, kad tokia šio asmens veikla yra susijusi su jo privačiais interesais ir gali sukelti interesų konfliktą;

10) nustatyti valstybinėje tarnyboje dirbantiems asmenims taikomų ribojimų atstovauti išimtis konkretiems *(ad hoc)* atvejams;

11) tvirtinti dovanų, gautų pagal tarptautinį protokolą ar tradicijas ir viršijančių 150 eurų vertę, vertinimo ir saugojimo institucijoje tvarką;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3 Neringos savivaldybės administracijos direktoriaus 2020-12-03 įsakymas Nr. V13-583 „Dėl Neringos savivaldybės administracijos Dokumentų valdymo ir ūkio skyriaus vyriausiojo specialisto pareigybės aprašymo“ patvirtinimo.

12) vertinti galimą viešųjų ir privačių interesų konflikto riziką valstybinėje tarnyboje dirbančiam asmeniui informavus apie priimtą pasiūlymą pereiti į kitą darbą, o nustačius, kad tas asmuo yra artimai tarnybos santykiais susijęs su būsimuoju darbdaviu, nedelsiant imtis priemonių interesų konflikto grėsmei pašalinti;

13) deklaruojančių asmenų prašymu arba savo iniciatyva teikti rekomendacijas dėl Įstatymo nuostatų laikymosi;

14) Lietuvos Respublikos Vyriausiosios tarnybinės etikos komisijos įstatymo nustatyta tvarka atlikti tyrimą dėl deklaruojančio asmens galbūt padaryto Įstatymo nuostatų pažeidimo;

15) vykdyti Vyriausiosios tarnybinės etikos komisijos pavedimus, rekomendacijas ir teisėtus reikalavimus dėl Įstatymo nuostatų įgyvendinimo tvarkos.

Atsižvelgiant į VTEK Rekomendacijų 2-me skyriuje įgaliotiems kontrolės subjektams nustatytas funkcijas rekomenduotina Dokumentų valdymo ir ūkio skyriaus vyriausiajam specialistui, kuris atlieka viešųjų ir privačių interesų konfliktų derinimo valstybinėje tarnyboje įstatymo nuostatų vykdymo kontrolę, priskirti aukščiau išvardintąsias funkcijas ar dalį jų, kad pilnai užtikrinti deklaruojančių asmenų valdymo ir kontrolės mechanizmą.

Vadovaujantis Įstatymo 22 straipsnio 2 dalimi ir VTEK Rekomendacijomis Savivaldybės administracija patvirtino pareigybių ir funkcijų, kurias einantys asmenys privalo deklaruoti privačius interesus sąrašus4, tačiau minėti sąrašai nėra paskelbti interneto svetainėje.

Įgyvendinant Įstatymo nuostatas rekomenduojama Savivaldybės administracijoje patvirtinti Viešųjų ir privačių interesų derinimo valstybinėje tarnyboje įstatymo nuostatų vykdymo ir kontrolės tvarkos aprašą. Šiuo tvarkos aprašu būtų siekiama įtvirtinti Savivaldybės administracijoje sprendžiamų tarnybinių klausimų bei priimamų sprendimų nešališkumą, užtikrinti, kad Savivaldybės administracijoje dirbančių asmenų veikloje būtų išvengta viešųjų ir privačių interesų konfliktų, nustatyti šių asmenų privačių interesų deklaravimo, iškilus interesų konfliktui, nusišalinimo ar nušalinimo nuo sprendimų rengimo, svarstymo ar priėmimo procedūros.

 Viena iš pagrindinių Įstatyme įtvirtintų prievolių asmeniui, dirbančiam valstybinėje tarnyboje, yra teisės aktų nustatyta tvarka ir priemonėmis vengti interesų konflikto ir elgtis taip, kad nekiltų abejonių, jog konfliktas yra. Interesų konfliktas Įstatymo 2 straipsnio 4 dalyje apibrėžiamas kaip situacija, kai valstybinėje tarnyboje dirbantis asmuo ir atlikdamas pareigas ar vykdydamas pavedimą, privalo priimti sprendimą ar dalyvauti priimant, ar įvykdyti pavedimą, susijusį ir su jo privačiais interesais. Privatūs interesai – asmens, dirbančio valstybinėje tarnyboje, asmeninis turtinis ar neturtinis suinteresuotumas, galintis turėti įtakos sprendimams atliekant tarnybines pareigas. Deklaruojančiam asmeniui draudžiama dalyvauti rengiant, svarstant ar priimant sprendimus arba kitaip juos paveikti ar bandyti paveikti, arba atlikti kitas tarnybines pareigas, jeigu atliekamos tarnybinės pareigos yra susijusios su jo privačiais interesais. Atsižvelgiant į tai, Įstatymo 11 straipsnyje reglamentuojamos, deklaruojančio asmens pareigos nusišalinti, nuostatos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4 Neringos savivaldybėsadministracijos direktoriaus 2020-02-17 įsakymas Nr. V13-61 „Dėl Neringos savivaldybės administracijos pareigybių ir funkcijų, kurias einantis asmenys privalo deklaruoti privačius interesus, sąrašų patvirtinimo“.

Savivaldybės tarybos veiklos reglamentas5 (toliau–Reglamentas) nustato Savivaldybės tarybos veiklos formas, tvarką ir kompetenciją. Reglamento 172 punkte nurodytos aplinkybės, kuriomis tarybos narys savivaldybės tarybos posėdyje prieš pradedant svarstyti klausimą, kuris jam sukelia interesų konfliktą, privalo informuoti tarybą apie esamą interesų konfliktą, pareikšti apie nusišalinimą ir, jeigu taryba nusišalinimą priima, jokia forma nedalyvauti toliau svarstant šį klausimą.

Pažymėtina, kad Įstatymo 13 straipsnio nuostatos reglamentuoja dovanų ar paslaugų priėmimo apribojimus. VTEK Rekomendacijos 3 skyriaus 8 dalyje pažymima, kad lokaliniuose teisės aktuose nustatyti kriterijus, kokios dovanos nelaikytinos gautomis pagal tarptautinį protokolą ar tradicijas, ir pavyzdinius atvejus, kokios (kada) gautos dovanos nelaikytinos reprezentacinėmis, patvirtinti dovanų, gautų pagal tarptautinį protokolą ar tradicijas ir viršijančių 150 eurų vertę, vertinimo bei saugojimo tvarką ir su šiais dokumentais supažindinti visus deklaruojančius asmenis. Todėl rekomenduotina Savivaldybės administracijoje parengti dovanų politiką, kurioje išsamiai aprašyti dovanų ar paslaugų priėmimo ir teikimo apribojimus, atitinkančius VTEK Rekomendacijų 3 skyriaus 8 dalies reikalavimus.

**Išvada**

Korupcijos pasireiškimo tikimybės nustatymo metu buvo parengtas Viešųjų ir privačių interesų derinimo valstybinėje tarnyboje įstatymo nuostatų vykdymo ir kontrolės tvarkos aprašo projektas, kuris užkirs kelią galimai korupcijos rizikai pasireikšti viešųjų ir privačių interesų derinimo srityje.

**Rekomendacijos**

1. Atsižvelgiant į VTEK Rekomendacijų 2-me skyriuje įgaliotiems kontrolės subjektams nustatytas funkcijas Dokumentų valdymo ir ūkio skyriaus vyriausiajam specialistui, kuris atlieka viešųjų ir privačių interesų konfliktų derinimo valstybinėje tarnyboje įstatymo nuostatų vykdymo kontrolę, priskirti VTEK Rekomendacijose išvardintas funkcijas ar dalį jų, kad pilnai užtikrinti deklaruojančių asmenų valdymo ir kontrolės mechanizmą.

2. Savivaldybės administracijoje patvirtinti Viešųjų ir privačių interesų derinimo valstybinėje tarnyboje įstatymo nuostatų vykdymo ir kontrolės tvarkos aprašą.

3. Parengti dovanų politiką.

Neringos savivaldybės administracijos direktorius Egidijus Šakalys

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5 Neringos savivaldybės 2020-08-27 tarybos sprendimas Nr. T1-115 „Dėl Neringos savivaldybės tarybos veiklos reglamento patvirtinimo“.

1. 1 Viešųjų ir privačių interesų derinimo įstatymas 1997-07-02 Nr. VIII-371 (nauja redakcija nuo 2020-01-01).

2 Vyriausiosios tarnybinės etikos komisijos 2019–11–13 sprendimas Nr. KS–291,,Dėl rekomendacijos dėl L R viešųjų ir privačių interesų derinimo įstatymo nuostatų laikymosi kontrolės vykdymo”. [↑](#footnote-ref-1)